Stengård Kirke
Stengård Kirke er en sognekirke, der ligger midt i området Stengården i Gladsaxe.
Kirken har ingen kirkegård og er i stedet omgivet af grønne arealer og parkeringspladser.
Kirken er opført efter tegning af Vilhelm Wohlert og Rolf Graae (1916-1996) og stod færdig i 1962. Den indgår som den søndre fløj i et byggeri, som også indeholder menighedsbygninger. Kirken af røde tegl præges af sine store, skrånende røde tagflader og et markant, rektangulært klokketårn.
Kirkens indre præges af murværkets og træværkets varme farver, den høje, åbne tagryg samt af det atypisk placerede pulpitur, der løber langs hele øst-vest aksen i kirken og visuelt opdeler det ellers store kirkerum i to.
Kirkens inventar er overvejende fra indvielsen og er tegnet af kirkens arkitekt. Alteret, døbefonten og prædikestolen er muret i samme rødbrune sten som byggeriet i øvrigt, mens stolestaderne, dvs. kirkebænkene, og orgelpulpituret er i lyst træ. Langs sydvæggen hænger en billedmosaik af Dan Sterup-Hansen fra 1973, som forestiller kvinden, der blev grebet i ægteskabsbrud – en historie fra Johannesevangeliet.